
Parlamentul  României

Camera  Deputaților

Comisia pentru industrii și servicii






                 București, 07.02.2018
                   Nr.4c-3/621/2017
AVIZ
asupra proiectului de Lege pentru modificarea și completarea Legii nr.52/2011 privind exercitarea unor activități cu caracter ocazional desfășurate de zilieri



În conformitate cu prevederile art.95 și 115 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru muncă și protecție socială, care este sesizată în fond, cu proiectul de Lege pentru modificarea și completarea Legii nr.52/2011 privind exercitarea unor activități cu caracter ocazional desfășurate de zilieri, transmis cu adresa nr. P.L.x. 585 din 18 decembrie 2017, înregistrat sub nr.4c-3/621 din 18 decembrie 2017.


Consiliul Economic și Social, cu avizul nr.4171/22.08.2017, avizează nefavorabil proiectul de lege.



Consiliul Legislativ, cu avizul nr.880/18.10.2017, avizează favorabil proiectul de lege cu observații și propuneri preluate de inițiator.


Senatul, în calitate de primă Cameră sesizată, a adoptat proiectul de lege în ședința din 11 decembrie 2017.

Proiectul de lege are ca obiect de reglementare completarea Legii nr.52/2011, urmărindu-se înfiinţarea agenţiilor de intermediere între cererea şi oferta de muncă zilieră, acreditate de către Agenţia Naţională pentru Ocuparea Forţei de Muncă, prin agenţiile pentru ocuparea forţei de muncă judeţene. Intermedierea între cererea şi oferta de muncă zilieră este activitatea prin care se realizează punerea în legătură a beneficiarilor de lucrări cu zilieri, în vederea stabilirii, în conformitate cu prevederile prezentei legi, de raporturi de muncă.

Examinarea proiectului de lege a avut loc în ședința comisiei din 06 februarie 2018.

În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege.



Prin obiectul de reglementare și conținutul său, proiectul de lege face parte din categoria legilor ordinare.


În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
PREȘEDINTE,

Iulian Iancu

Consilier parlamentar, Isabela Patricia Robe
PAGE  

